3. การประกอบธุรกิจของแต่ละสายผลิตภัณฑ์

ธุรกิจเงินทุน

(1) ลักษณะบริการ

บมจ.เงินทุนเกียรตินาคิน
เป็นสถาบันการเงินที่ได้รับอนุญาตจากกระทรวงการคลังให้ประกอบธุรกิจเงินทุนครบทุกประเภทนอกจากนั้นบริษัทฯยังได้รับใบอนุญาตประกอบธุรกิจ
กิจการให้เช่าทรัพย์สินแบบลีสซิ่งด้วย ลักษณะการบริการของ บริษัท แบ่งออกเป็นประเภท ดังต่อไปนี้

-   บริการด้านเงินฝาก

  บริการด้านรับฝากเงินในรูปของตั๋วสัญญาใช้เงิน (PN) แก่บุคคลธรรมดา นิติบุคคล มูลนิธิ
  และสมาคมทั่วไป โดยตั๋วสัญญาใช้เงินมีมูลค่าฉบับละ 10,000 บาทขึ้นไป
  แบ่งเป็นประเภทจ่ายคืนเมื่อทวงถามและประเภทจ่ายคืนตามกำหนดเวลา
  ด้วยอัตราดอกเบี้ยที่เหมาะสมและสอดคล้องกับภาวะตลาด และมีบริการในรูปบัตรเงินฝาก
  (NCDs) ซึ่งสามารถเปลี่ยนมือได้ นอกจากนี้
  ผู้ฝากเงินยังสามารถนำตั๋วสัญญาใช้เงินมาค้ำประกันการกู้ยืมกับริษัท หรือสถาบันการเงินอื่นๆได้

-   บริการด้านตราสารทางการเงิน

รับซื้อ-ขายตราสารทางการเงิน เช่น พันธบัตรรัฐบาล / พันธบัตรรัฐวิสาหกิจ หุ้นกู้

(Debenture) ตั๋วแลกเงิน (BE) ฯลฯ ในอัตราดอกเบี้ยที่เหมาะสม

-   บริการด้านการเป็นตัวแทนสนับสนุนการขายและรับซื้อคืนหน่วยลงทุนในกองทุนรวม

  บริษัทเล็งเห็นถึงความสำคัญของการลงทุนในกองทุนรวม
  ซึ่งเป็นอีกทางเลือกสำหรับผู้ออมและผู้ลงทุนในการสร้างผลตอบแทนอื่นนอกเหนือจากดอกเบี้ยเงินฝาก
  นอกจากนั้น
  การลงทุนในกองทุนยังเป็นการสนับสนุนให้เกิดประสิทธิภาพการระดมเงินในระบบเศรษฐกิจของประเทศด้วย
  บริษัทจึงได้เข้าเป็นตัวแทนสนับสนุนการขายและรับซื้อคืนหน่วยลงทุนกองทุนต่างๆ
  ซึ่งบริหารโดยบริษัทหลักทรัพย์จัดการกองทุนที่มีชื่อเสียงหลายแห่ง

-   บริการสินเชื่อเช่าซื้อ

  บริษัทให้บริการเช่าซื้อรถยนต์ทุกประเภททั้งรถยนต์ใหม่ และเก่า ทั้งในส่วนของบุคคลทั่วไป
  และนิติบุคคล โดยลูกค้าชำระเงินดาวน์ส่วนหนึ่ง
  และทำสัญญาเช่าซื้อกับบริษัทภายใต้การคิดอัตราดอกเบี้ยที่เหมาะสม
  และมีระยะเวลาการผ่อนชำระสูงสุดถึง 48 เดือน ปัจจุบันมีสำนักงานอำนวยสินเชื่อจำนวน 10
  แห่งทั่วประเทศ

-   บริการสินเชื่อธุรกิจ

ให้คำปรึกษา และปรับโครงสร้างหนี้ ให้กับโครงการที่มีศักยภาพ
และพร้อมให้การสนับสนุนทางการเงิน ในรูปของสินเชื่อแก่ธุรกิจต่างๆ เช่น
สินเชื่อเพื่อการอุตสาหกรรม สินเชื่อเพื่อการพาณิชยกรรม สินเชื่อโครงการสำหรับผู้จัดสรร
สินเชื่อเพื่อการขนส่งและบริการ

-   บริการสินเชื่ออสังหาริมทรัพย์

ให้คำปรึกษาที่มีคุณภาพสำหรับโครงการอสังหาริมทรัพย์ขนาดกลางและเล็ก
มีเป้าหมายเพื่อแก้ปัญหาทางการเงินอย่างเบ็ดเสร็จ
ตลอดจนสนับสนุนด้านการตลาดอย่างต่อเนื่องจนจบโครงการ

(2) ตลาดและภาวะการแข่งขัน

นโยบายและลักษณะการตลาดของผลิตภัณฑ์และบริการที่สำคัญ

-   กลยุทธ์การแข่งขัน ลักษณะกลุ่มลูกค้าเป้าหมาย การจำหน่ายและช่องทางจำหน่าย

ธุรกิจเงินทุน

  ผู้ประกอบการบริษัทเงินทุน มีอยู่ทั้งสิ้น 19 แห่ง มีสินทรัพย์ ณ วันที่ 30 ธ.ค. 2545 รวมกัน

เท่ากับ 253,553 ล้านบาท มีเงินฝากเท่ากับ 178,623 และสินเชื่อเท่ากับ 147,290 ล้านบาท
สินทรัพย์รวมของบริษัทเงินทุน คิดเป็นสัดส่วน 4 % เมื่อเทียบกับระบบธนาคารพาณิชย์
ผู้ประกอบการธุรกิจเงินทุนที่มีอยู่นั้นมีจำนวน 9 แห่ง ที่เป็นบริษัทจดทะเบียนในตลาดหลักทรัพย์ฯ
ซึ่งมีสินทรัพย์คงค้าง มากกว่า 80 % ของบริษัทเงินทุนทั้งหมด
โดยบริษัทมีเงินทุนที่เหลือเป็นบริษัทขนาดเล็ก

สภาพการแข่งขัน/กลยุทธ์การแข่งขัน แม้ว่าจำนวนผู้ประกอบการจะลดลง
จากช่วงก่อนวิกฤติทางการเงิน ในปี 2539 ที่เคยมีบริษัทเงินทุนอยู่ถึง 91 แห่ง มีสินทรัพย์รวมกันถึง
1,768 พันล้านบาท มีเงินฝากและสินเชื่อเท่ากับ 1,440 และ 1,368 พันล้านบาทตามลำดับ
คิดเป็นสัดส่วน 32% เมื่อเทียบกับระบบธนาคารพาณิชย์
การแข่งขันในการประกอบธุรกิจเงินทุนรุนแรงขึ้น
จากภาวะการให้สินเชื่อที่ลดลงทั้งด้านอุปสงค์และอุปทาน เนื่องจากภาวะเศรษฐกิจที่ชะลอตัวทำให้
ความต้องการสินเชื่อที่ลดลง และสถาบันการเงินก็ประสบกับปัญหา NPLs ที่สูงขึ้น
ภาระการสำรองความเสียหาย และการเพิ่มทุนให้พอเพียงต่อการดำเนินธุรกิจ
ส่งผลให้สถาบันการเงินมีความเข้มงวดต่อการให้สินเชื่อมากขึ้น

กลยุทธ์การดำเนินธุรกิจของบริษัทเงินทุน เน้นการดำเนินธุรกิจที่ตนเองมีความเชี่ยวชาญ
ให้ผลตอบแทนที่สูงสอดคล้องกับความเสี่ยง โดยส่วนใหญ่เป็นการให้สินเชื่อที่เน้นการบริโภค
ซึ่งสินเชื่อในประเภทนี้ส่วนใหญ่เป็นการมุ่งเน้นขยายสินเชื่อเช่าซื้อ
ที่ได้รับผลกระทบเล็กน้อยจากภาวะเศรษฐกิจ
โดยสินเชื่อเช่าซื้อของระบบเงินทุนขยายตัวอย่างต่อเนื่องจาก 23,873 ล้านบาทในปี 2543
เพิ่มขึ้นเป็น 45,922 ล้านบาท ในปี 2544 และ 79,328 ล้านบาท ในปี 2545 ตามลำดับ
หากพิจารณาจากโครงสร้างการให้สินเชื่อของระบบบริษัทเงินทุน
จะพบว่าสัดส่วนสินเชื่อคงค้างประเภทการบริโภคส่วนบุคคล นั้นมีสัดส่วนสูงขึ้นจาก 51 %
ในช่วงก่อนวิกฤติ เพิ่มขึ้นเป็น 48% ในปี 2545

ในด้านการทำธุรกิจของบริษัทฯ ยังคงเน้นการให้สินเชื่ออสังหาริมทรัพย์ สินเชื่อเช่าซื้อ
ที่บริษัทมีความเชี่ยวชาญ
และปีนี้ก็จะเริ่มขยายสินเชื่อเพื่อการฟื้นฟูธุรกิจขนาดกลางและขนาดย่อมเพิ่มขึ้น
อันจะส่งผลให้บริษัทมีรายได้จากการให้สินเชื่อใหม่ที่เพิ่มขึ้นจนเป็นรายได้หลักของบริษัท
ตั้งแต่ปีนี้เป็นต้นไป แต่โดยที่สัดส่วนรายได้จากการปรับโครงสร้างหนี้
แม้มีแนวโน้มลดลงแต่ก็ยังเป็นสัดส่วนที่สูงอยู่
จึงทำให้ผลประกอบการของบริษัทยังคงอาจมีความผันผวนได้อยู่
ตามลักษณะของรายได้ที่มีความไม่แน่นอน ในด้านการบริหารสภาพคล่อง
บริษัทก็จะยังคงดำเนินการด้วยความระมัดระวังโดยการเพิ่มสัดส่วนเงินฝากระยะยาวเพิ่มขึ้น
เพื่อป้องกันความผันผวนที่อาจเกิดขึ้น และจะยังคงดำรงเงินกองทุนในสัดส่วนที่ค่อนข้างสูง
เพื่อป้องกันความเสี่ยงอันอาจจะเกิดขึ้นกับการด้อยค่าของทรัพย์สินของบริษัท
ในกรณีที่เกิดปัญหากับเศรษฐกิจของประเทศ

-   ขนาดของบริษัทเมื่อเทียบกับคู่แข่งขัน สถานภาพและศักยภาพในการแข่งขัน
    แนวโน้มภาวะอุตสาหกรรมและสภาพการแข่งขันในอนาคต

  ณ สิ้นปี 2545 บริษัทฯ มีสินทรัพย์รวมเท่ากับ 37,851 ล้านบาท เป็นบริษัทเงินทุนที่มี

สินทรัพย์รวมสูงเป็นอันดับที่ 3 ในระบบ (19 บริษัท) เมื่อพิจารณาเทียบกับเงินกองทุน
จะพบว่าบริษัทฯ มีอัตราเงินกองทุนต่อสินทรัพย์เสี่ยงเท่ากับ 30.32 %
ซึ่งเป็นสัดส่วนที่สูงกว่าเกณฑ์ที่ธนาคารแห่งประเทศไทยกำหนดไว้ที่ 8 % ดังนั้น
ด้วยฐานะเงินกองทุนที่แข็งแกร่งจะเป็นฐานให้บริษัทฯ
สามารถขยายธุรกิจได้อย่างมั่นคงและสามารถแข่งขันได้ในอนาคต

  เป็นที่คาดการณ์ว่าภาวะเศรษฐกิจในปี 2546 นี้จะยังคงขยายตัวต่อเนื่องจากปีก่อน หาก

ภาวะสงครามที่เกิดขึ้นไม่ยืดเยื้อออกไป โดยภาวะการให้สินเชื่อบุคคลเพื่อการบริโภค
และการให้สินเชื่อเพื่อการเช่าซื้อยังคงขยายตัวดีต่อเนื่องเช่นกัน
จากนโยบายกระตุ้นการบริโภคของทางการ ขณะที่การให้สินเชื่อในภาคอื่นๆ ก็จะฟื้นตัวที่ชัดเจนขึ้น

(3) การจัดหาผลิตภัณฑ์และบริการ

(ก) แหล่งที่มาของเงินทุน :

ณ สิ้นปี 2545 บริษัทมีเงินกู้ยืมและเงินฝากรวม 20,952 ล้านบาท ในจำนวนนั้น ส่วน

ใหญ่เป็นเงินกู้ยืมจากประชาชนมูลค่าทั้งสิ้น 20,005 ล้านบาท นอกจากนั้นบริษัทยังมีเงินกู้ยืมระยะยาวในรูปหุ้นกู้และ หุ้นกู้แปลงสภาพรวมเป็นยอดคงค้างเท่ากับ 5,807 ล้านบาท และหากแบ่งแยกตามระยะเวลาที่เหลือของสัญญา พบว่า เงินกู้ยืมและรับฝากส่วนใหญ่ร้อยละ 89 มีอายุมากกว่า 1 ปีขึ้นไป 

(ข) การให้กู้ยืม

• นโยบายการให้กู้ยืม

บริษัทให้ความระมัดระวังกับการปล่อยสินเชื่อ โดยเฉพาะอย่างยิ่งในช่วงวิกฤต
ฉะนั้นการขยายสินเชื่อของบริษัทขึ้นอยู่กับสภาพธุรกิจ ความเหมาะสม
และความเสี่ยงของลูกค้าแต่ละราย และบริษัทจะไม่ให้สินเชื่อแก่ลูกหนี้กลุ่มใดกลุ่มหนึ่ง
หรือรายใดรายหนึ่ง และธุรกิจประเภทใดประเภทหนึ่ง ในสัดส่วนที่สูงเกินกว่ากำหนด (Single
Lending Limit)
โดยพิจารณาเทียบกับสัดส่วนเงินให้กู้ยืมรวมต่อกลุ่มลูกค้ารายใดรายหนึ่งต่อเงินกองทุนของบริษัทไม่ให้เกินสัดส่วนที่
ธปท. กำหนด

• นโยบายการกำหนดมูลค่ายุติธรรม (Fair Value)
ของสิทธิเรียกร้องในลูกหนี้ของบริษัทและกองทุนที่จัดตั้งขึ้น

เงินลงทุนในสิทธิเรียกร้อง
เป็นเงินลงทุนในสิทธิเรียกร้องประเภทสินเชื่อธุรกิจและสินเชื่อเช่าซื้อทั้งที่มีหลักประกันและไม่มีหลักประกัน
ซึ่งสิทธิเรียกร้องเหล่านี้ไม่มีข้อมูลราคาตลาดซื้อขายคล่อง
ดังนั้นเงินลงทุนดังกล่าวจึงแสดงในงบการเงินด้วยมูลค่ายุติธรรมซึ่งประมาณขึ้นจากสมมติฐานและข้อกำหนดของคณะกรรมการบริหารของบริษัท
มูลค่ายุติธรรมดังกล่าวประมาณการขึ้นจากข้อมูลที่มีอยู่ในปัจจุบัน การประมาณและ
การตั้งข้อสมมติฐานหลายประการซึ่งอาจได้รับผลกระทบจากความไม่แน่นอนทางเศรษฐกิจ
ทำให้จำนวนที่เรียกเก็บได้เปลี่ยนไป ดังนั้น มูลค่ายุติธรรม ที่แสดงนั้น จึงถือได้ว่า
สมเหตุสมผลและเป็นตัวแทนที่ดีที่สุด ณ วันที่ในงบการเงิน
มูลค่ายุติธรรมที่ประมาณการขึ้นมานี้อาจจะแตกต่างจากมูลค่าของเงินลงทุนที่มีตลาดซื้อขายคล่องรองรับที่ใกล้เคียงกัน

การเปลี่ยนแปลงมูลค่าของเงินลงทุนในสิทธิเรียกร้องในส่วนของบริษัทแสดงเป็นรายการแยกต่างหากในส่วนของผู้ถือหุ้นและจะบันทึกในงบกำไรขาดทุน
เมื่อบริษัทได้จำหน่ายเงินลงทุนนั้น

สำหรับงบการเงินเฉพาะบริษัทย่อยซึ่งเป็นกองทุนรวมที่ลงทุนในสิทธิเรียกร้อง
จะรับรู้การเปลี่ยนแปลงมูลค่ายุติธรรมของเงินลงทุนในสิทธิเรียกร้องในงบกำไรขาดทุนเฉพาะบริษัทย่อย

  วิธีการตีมูลค่าราคายุติธรรมของสิทธิเรียกร้อง

+--------------------------------+-----------+-----------+------------+
|                                | มูลค่า      | ระยะเวลา  | อัตราส่วนลด  |
+--------------------------------+-----------+-----------+------------+
| ปรับโครงสร้างแล้ว                 |           |           |            |
+--------------------------------+-----------+-----------+------------+
| จากกระแสเงินสด                  | ตามจริง    | ตามจริง    | 14 %       |
+--------------------------------+-----------+-----------+------------+
| ยังไม่ได้ปรับโครงสร้าง              |           |           |            |
+--------------------------------+-----------+-----------+------------+
| จากหลักทรัพย์ค้ำประกัน              | 90 %      | 36 เดือน   | 15 %       |
+--------------------------------+-----------+-----------+------------+
| เปรียบเทียบกับสิทธิเรียกร้องที่คาดหวัง   | 75 – 85 % |           |            |
+--------------------------------+-----------+-----------+------------+
| ทรัพย์สินรอการขาย (กองทุน)         |           |           |            |
+--------------------------------+-----------+-----------+------------+
| จากมูลค่าทรัพย์สิน                  | 90 %      | 12 เดือน   | 15 %       |
+--------------------------------+-----------+-----------+------------+
| ทรัพย์สินรอการขาย (บริษัท)          |           |           |            |
+--------------------------------+-----------+-----------+------------+
| จากมูลค่าทรัพย์สิน                  | 90 %      | 12 เดือน   | 15%        |
|                                |           |           |            |
| เปรียบเทียบกับ ต้นทุนทางบัญชี         |           |           |            |
+--------------------------------+-----------+-----------+------------+

หมายเหตุ: แนวปฏิบัติสำหรับการหยุดคิดรายได้ของ หนี้ที่ยังไม่ปรับโครงสร้าง เริ่มใช้ มิ.ย. 2543

ขั้นที่ 1: ยังไม่มีการดำเนินการทางกฎหมาย หลังจาก 12 เดือน

ขั้นที่ 2: ยังไม่มีคำพิพากษาถึงที่สุด หลังจากที่มีการดำเนินการทางกฎหมายแล้ว 3 เดือน

ขั้นที่ 3: ไม่มีการบังคับคดี หลังจากคำพิพากษาถึงที่สุดแล้ว 3 เดือน

-   นโยบายการกำหนดอัตราดอกเบี้ยเงินให้กู้ยืม

บริษัทมีหลักเกณฑ์ในการกำหนดอัตราดอกเบี้ยเงินให้กู้ยืม
โดยพิจารณาจากอัตราดอกเบี้ยที่มีการกำหนดในสถาบันการเงินอื่น
ประกอบกับอัตราดอกเบี้ยอ้างอิงซึ่ง ธปท. กำหนดไว้ และบวกเพิ่มตามความเสี่ยงของผู้กู้
ประเภทธุรกิจและการแข่งขันในภาวะตลาด นอกจากนี้
ยังคำนึงถึงความจำเป็นในการใช้เงินทุนของบริษัทด้วย

-   นโยบายการอนุมัติสินเชื่อ

การอนุมัติจะขึ้นอยู่กับขนาดของวงเงินสินเชื่อและประเภทของหลักทรัพย์ที่ลูกค้านำมาใช้เป็นหลักประกันในการขออนุมัติวงเงินสินเชื่อ
ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

บริษัทมีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการออกเยี่ยมลูกค้า

เป้าหมาย ที่ต้องติดตาม การทบทวนผลการดำเนินงานและสภาวะธุรกิจที่มีผลกระทบต่อลูกค้า
รวมถึงการติดตามการใช้วงเงินให้เป็นไปตามเงื่อนไข เช่น
การเบิกค่างวดการใช้เงินให้เป็นไปตามวัตถุประสงค์อย่างใกล้ชิด
โดยมีการกำหนดเป็นแผนการดำเนินงานอย่างเป็นระบบ

สำหรับลูกหนี้ที่มีปัญหา บริษัทจะควบคุมดูแลและติดตามลูกหนี้เป็นพิเศษและใกล้ชิด ทั้งนี้
บริษัทมีหน่วยงานที่รับผิดชอบติดตามลูกหนี้ที่มีปัญหาการค้างชำระ
โดยดำเนินการร่วมประสานงานกับเจ้าหน้าที่การตลาดที่ดูแลลูกค้าดังกล่าว

(ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  บริษัทไม่มีการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่ คงมีแต่

การฝากเงินของบุคคลและกิจการที่เกี่ยวข้องกัน (รายละเอียดอยู่ในหัวข้อ “รายการระหว่างกัน”)

(ง) ความสามารถในการดำรงเงินกองทุน

  ด้านความสามารถในการดำรงเงินกองทุน บริษัท มีนโยบายที่เน้นความมั่นคงและมีเสถียร

ภาพทางการเงิน ความแข็งแกร่งของฐานะการเงินเป็นสิ่งที่สำคัญ บริษัท
มีการดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ
เพื่อเป็นหลักประกันแก่ทุกฝ่ายว่า บริษัท จะมีความมั่นคงเพียงพอ
แม้ว่าภาวะวิกฤตทางเศรษฐกิจที่อาจเกิดขึ้นในภายหน้า ณ สิ้นปี 2545 บริษัท
มีสัดส่วนเงินกองทุนต่อสินทรัพย์เสี่ยง ร้อยละ 30.32 เทียบกับสัดส่วนร้อยละ 8
ที่ต้องดำรงตามกฎหมาย

(จ) สภาพคล่อง

บริษัท ตระหนักถึง ความมีเสถียรภาพในการบริหารสภาพคล่องทางการเงิน ด้วยการไม่
พึ่งพิงผู้ฝากเงินรายใดรายหนึ่งมากเกินไป
โดยการดูแลไม่ให้เงินกู้ยืมจากผู้ฝากเงินกลุ่มใดกลุ่มหนึ่งมากเกินไป
บริษัทเน้นการระดมเงินทุนระยะยาว เพื่อให้สอดคล้องกับอายุการครบกำหนดของการให้สินเชื่อ

ธุรกิจหลักทรัพย์

ดำเนินธุรกิจโดยบริษัทหลักทรัพย์ เกียรตินาคิน จำกัด (“บจ. หลักทรัพย์ เกียรตินาคิน”)
ได้รับอนุญาตเลขที่ 005/2542 จากกระทรวงการคลังให้ประกอบธุรกิจหลักทรัพย์ 4 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บจ. หลักทรัพย์ เกียรตินาคิน ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน)

(1) ลักษณะการบริการ ของ บจ. หลักทรัพย์ เกียรตินาคิน แบ่งออกเป็น 4 ประเภท ดังนี้

  - นายหน้าซื้อขายหลักทรัพย์

ให้บริการการเป็นนายหน้าหรือตัวแทนเพื่อซื้อ ขาย หรือแลกเปลี่ยนหลักทรัพย์ให้แก่บุคคลอื่น
โดยได้รับค่านายหน้าค่าธรรมเนียม หรือผลตอบแทนอื่น

  - ค้าหลักทรัพย์

เป็นการซื้อ ขาย หรือแลกเปลี่ยนหลักทรัพย์ในนามตนเอง โดยสามารถทำการค้านอก

ตลาดหลักทรัพย์ หรือศูนย์ซื้อขายหลักทรัพย์

  - ที่ปรึกษาการลงทุน

ให้บริการให้คำแนะนำไม่ว่าทางตรง และทางอ้อม แก่ประชาชนเเกี่ยวกับคุณค่าของ
หลักทรัพย์หรือความเหมาะสมในการลงทุนในหลักทรัพย์ หรือการซื้อขายหลักทรัพย์ใดๆ
โดยได้รับค่าธรรมเนียม หรือผลตอบแทนอื่น

  - การจัดจำหน่ายหลักทรัพย์

  ให้บริการรับหลักทรัพย์ทั้งหมด หรือบางส่วนจากบริษัทหรือเจ้าของหลักทรัพย์ไปเสนอ

ขายต่อประชาชน โดยได้รับค่าธรรมเนียม หรือผลตอบแทนอื่น

(2) ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์และบริการที่สำคัญ

-   กลยุทธ์การแข่งขัน ลักษณะกลุ่มลูกค้าเป้าหมาย การจำหน่ายและช่องทางจำหน่าย

  ปัจจุบันมีบริษัทหลักทรัพย์อยู่ทั้งสิ้น 41 บริษัท ในจำนวนนั้นเป็นบริษัทสมาชิกของตลาด

หลักทรัพย์ 37 บริษัท ซึ่งเพิ่มขึ้นในปี 2545 ถึง 9 บริษัท
ในปีที่ผ่านมาภาวะการลงทุนในตลาดหลักทรัพย์มีภาวะที่ดีขึ้น
พิจารณาจากมูลค่าการซื้อขายหลักทรัพย์ที่ขยายตัวเพิ่มขึ้นจาก 1,578 พันล้านบาทในปี 2544
เพิ่มเป็น 2,047 พันล้านบาท ในปี 2545 หรือขยายตัวเพิ่มขึ้น 30%

  ในรอบปีที่ผ่านมา ภาวะการแข่งขันในการประกอบธุรกิจหลักทรัพย์ยังคงเข้มข้น เนื่องจาก

ผู้ประกอบการที่เพิ่มขึ้น ขณะที่ทางการได้มีการส่งเสริมให้มีการลงทุนในตลาดหลักทรัพย์เพิ่มขึ้น
ไม่ว่าจะเป็นการให้ความรู้แก่นักลงทุนผ่านสื่อต่างๆ และการจัดการนิทรรศการให้ความรู้
ซึ่งได้รับความสนใจจากนักลงทุนและผู้ประกอบการอย่างดี ภาวะการซื้อขายหลักทรัพย์โดยรวมในปี
2545 จึงมีปริมาณสูงขึ้นจากปี 2544 โดยคาดว่ามาจากภาวะการฟื้นตัวทางเศรษฐกิจที่ดีขึ้น
การเคลื่อนย้ายเงินทุนจากตลาดหลักทรัพย์ในต่างประเทศที่นักลงทุนขาดความเชื่อมั่นจากวิกฤติการความโปร่งใสในการเปิดเผยบัญชีของบริษัทจดทะเบียน
และจากภาวะอัตราดอกเบี้ยเงินฝากในประเทศที่ต่ำ จึงเป็นผลดีต่อตลาดหลักทรัพย์โดยรวม
นอกจากนั้นในรอบปีที่ผ่านมาได้มีบริษัทจดทะเบียนที่เป็นรัฐวิสาหกิจพื้นฐานดี
ขนาดใหญ่คือการปิโตรเลี่ยมแห่งประเทศไทย เข้าจดทะเบียน
ช่วยสร้างความน่าสนใจในการลงทุนในตลาดหลักทรัพย์เพิ่มขึ้น
และเมื่อรวมทั้งปีมีหุ้นบริษัทจดทะเบียนใหม่ที่เข้าสู่ตลาดหลักทรัพย์ทั้งสิ้นมีมูลค่าตลาดรวมทั้งสิ้น
83,790 ล้านบาท เทียบกับมูลค่า 99,188 ล้านบาท ในปี 2544

ลูกค้าของบริษัทส่วนใหญ่เป็นลูกค้าที่ลงทุนระยะสั้น
ได้มีการตั้งเป้าหมายขยายฐานลูกค้าเป็นลูกค้าที่ลงทุนระยะปานกลางถึงยาว
ที่มีฐานะทางการเงินที่เชื่อถือได้
รวมถึงลูกค้าที่มีเงินฝากกับธนาคารพาณิชย์ที่ต้องการผลตอบแทนที่สูงกว่าอัตราดอกเบี้ยเงินฝาก
ขณะที่ยอมรับได้กับความเสี่ยงที่เพิ่มขึ้น นอกจากนั้น ปัจจุบันธุรกิจหลักทรัพย์ได้มีการให้บริการผ่านทาง
Internet ซึ่งนับเป็นช่องทางการตลาดใหม่ที่ให้บริการนักลงทุนได้อย่างกว้างขวาง และมีต้นทุนต่ำ
ในขณะที่บริษัทยังมีการขยายสาขา เพื่อกระจายฐานลูกค้าในภูมิภาคที่มีศักยภาพอย่างต่อเนื่อง
โดยในปี 2545 ที่ผ่านไป บริษัทขยายสาขาใหม่ จำนวน 6 สาขา รวมเป็นสาขาที่บริษัทฯ มีอยู่ทั้งสิ้น
19 สาขา

-   ขนาดของบริษัทเมื่อเทียบกับคู่แข่งขัน สถานภาพและศักยภาพในการแข่งขัน
    แนวโน้มภาวะอุตสาหกรรมและสภาพการแข่งขันในอนาคต

  สิ้นปี 2545 บริษัทหลักทรัพย์เกียรตินาคิน จำกัด มีมูลค่าการซื้อขายเท่ากับ 112,187 ล้านบาท มี

ส่วนแบ่งการตลาดเท่ากับ 2.74 % เป็นบริษัทที่มีมูลค่าการซื้อขายสูงสุดในอันดับที่ 16
สภาพทั่วไปของอุตสาหกรรมหลักทรัพย์ นับว่ามีการแข่งขันอย่างรุนแรงจากผู้ประกอบการ Broker
ที่เพิ่มขึ้น ทำให้เกิดการแย่งชิงบุคลากรและลูกค้า เป็นที่คาดว่าแนวโน้มการแข่งขันในปี 2546
นี้จะยังคงมีต่อเนื่อง

  บริษัทหลักทรัพย์เกียรตินาคิน มีการพัฒนาองค์กรอย่างต่อเนื่องเพื่อเพิ่มศักยภาพสำหรับ

การแข่งขันในอนาคต
โดยบริษัทมีการเพิ่มประสิทธิภาพการให้บริการและดูแลต้นทุนการดำเนินงานให้สอดคล้องกับปริมารธุรกิจ
นอกจากนั้น
บริษัทยังมุ่งขยายฐานลูกค้านักลงทุนระยะปานกลางถึงยาวไปในพื้นที่ที่มีศักยภาพอย่างต่อเนื่อง

(3) การจัดหาผลิตภัณฑ์หรือบริการ

(ก) แหล่งที่มาของเงินทุน

แหล่งที่มาของเงินทุนที่ใช้ในการประกอบธุรกิจของ บจ. หลักทรัพย์ เกียรตินาคิน
มาจากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

(ข) นโยบายการให้กู้ยืมเงินเพื่อซื้อหลักทรัพย์

บจ. หลักทรัพย์ เกียรตินาคิน มีนโยบายที่จะให้กู้ยืมเงินเพื่อซื้อหลักทรัพย์ในระบบ Credit
Balance
เมื่อภาวะทางเศรษฐกิจของประเทศเอื้ออำนวยต่อสภาพคล่องทางการเงินและสภาพตลาดทุนอยู่ในภาวะที่ดี

(ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  -ไม่มี-

(ง) ความสามารถในการดำรงเงินกองทุน

ณ 31 ธันวาคม 2545 บจ. หลักทรัพย์ เกียรตินาคิน
มีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับ ร้อยละ 142.23
ซึ่งเพียงพอสำหรับดำเนินธุรกิจ และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 7 ของหนี้สินทั่วไป
ตั้งแต่วันที่ 1 มกราคม 2544 เป็นต้นมา

(จ) สภาพคล่อง

บริษัทหลักทรัพย์ เกียรตินาคิน จำกัด ได้มีการวางแผนขยายธุรกิจในอนาคตด้วย โดยใช้
วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน